text: यह चुनाव एनडीए एवं महागठबंधन दोनों के लिए इसलिए महत्वपूर्ण है कि इस उपचुनाव का परिणाम ही भविष्य के चुनाव की दशा-दिशा तय करेगी. भाजपा के प्रदेश अध्यक्ष लक्ष्मण गिलुवा का मानना है कि भाजपा ने आजसू के साथ गठबंधन धर्म निभाया है. सिल्ली में प्रत्याशी नहीं दिया, लेकिन गोमिया में पार्टी पूरे दम-खम के साथ उतरी है. आजसू के साथ गोमिया में दोस्ताना संघर्ष होने की आशा है, पर भाजपा को यह सीट जीतने के लिए एड़ी-चोटी एक करना पड़ सकता है. भाजपा के भीतर ही यहां असंतोष है, इस सीट से माधव लाल सिंह की उम्मीदवारी की घोषणा होते ही विरोध के स्वर उभरने लगे.